## Carlos Mazón: “Les explotacions ramaderes de la Comunitat Valenciana guanyen en competitivitat gràcies a la simplificació administrativa”

*** Assenyala que, amb l’aprovació de la Llei de simplificació administrativa, “s’agilitza la tramitació de llicències i es reduïx costos a les explotacions ramaderes”
* A més, remarca que la norma “facilitarà, entre altres coses, als jóvens la creació d’empreses ramaderes” la qual cosa contribuirà a revitalitzar el territori i frenar el despoblament, així com a mantindre les indústries i comerços lligats al sector
* Subratlla que el Consell posa fi a “la discriminació negativa que patia la ramaderia de la Comunitat” respecte d’altres autonomies en aplicar la normativa estatal en matèria d’autoritzacions ambientals
* Anuncia que en els pròxims 10 dies, la Conselleria d’Agricultura iniciarà les obres de reparació del camí rural la Blasca per a recuperar l’accés a les principals explotacions avícoles de Sinarcas**

**Sinarcas.**

El president de la Generalitat, Carlos Mazón, ha traslladat que “les explotacions ramaderes de la Comunitat Valenciana guanyen en competitivitat gràcies a la simplificació administrativa”.

El cap del Consell ha destacat que l’administració àgil i amb menys burocràcia “ja és una realitat”, gràcies a l’aprovació del projecte de Llei de simplificació administrativa. A més, “afavorirà l’atracció d’inversions i la creació d’ocupació”, i d’esta manera contribuirà al desenrotllament econòmic i social del nostre territori.

Així, ha assenyalat que, amb l’aprovació de la Llei de simplificació administrativa, “s’agilitzen les tramitacions de llicències ambientals i es reduïxen els costos econòmics a les explotacions ramaderes” de la Comunitat Valenciana.

Així, el text aprovat el 28 de novembre en les Corts Valencianes, deroga la Llei 2/1989 d’avaluació ambiental i el Decret 162/1990 del Consell de la Generalitat Valenciana pel qual s’aprovava el Reglament de la Llei 2/1989 d’impacte ambiental.

El president ha assenyalat que “era necessari revisar estes normatives que, a més de discriminatòries, no tenien en compte les actuals tecnologies que s’empren en la ramaderia” i que provoquen un menor impacte en l’entorn.

D’altra banda, en suprimir la coexistència de la Llei autonòmica 2/1989 i la Llei nacional 21/2013 d’avaluació ambiental, s’eviten dubtes interpretatius i dificultats en la tramitació de nombrosos projectes.

En este sentit, Mazón ha afegit que “posem fi a la discriminació negativa que patia la nostra ramaderia” respecte d’altres comunitats autònomes en aplicar únicament la normativa estatal en matèria d’autoritzacions ambientals, la qual cosa es traduïx en “una millora de la competitivitat entre territoris”.

Així mateix, ha assenyalat que “es mantenen les mateixes garanties ambientals però se simplifica un tediós procés d’avaluació que demorava en fins a 5 anys la concessió d’autoritzacions d’obertura”. En este sentit, ha lamentat que l’anterior normativa provocara “una fugida constant de ramaders valencians a les comunitats limítrofes”, situació que es revertix amb la Llei de simplificació en equiparar “el sector amb la resta d’Espanya”.

Carlos Mazón ha destacat que esta nova mesura “agilitza les tramitacions de les llicències ambientals” la qual cosa “disminuïx el temps de tramitació fins a sis mesos”. A més, esta rebaixa de terminis provoca una reducció considerable dels costos de tramitació.

Així, ha indicat que esta llei, “facilita als jóvens la creació d’empreses ramaderes” i d’esta manera es contribuïx a revitalitzar les zones més despoblades de la Comunitat Valenciana, així com a mantindre les indústries i comerços que estan lligats a la ramaderia, millorant la seua rendibilitat.

Finalment, el màxim representant de l’executiu valencià ha puntualitzat que este nou marc normatiu “és un altre clar exemple de l’aposta d’este Consell per eliminar les traves burocràtiques que asfixien el sector agrícola i ramader”.

El president de la Generalitat ha visitat una explotació avícola a Sinarcas, acompanyat pel conseller d’Agricultura, Aigua, Ramaderia i Pesca, Miguel Barrachina. Una localitat el camí rural la Blasca de la qual es va vore afectat per les riuades del passat 29 d’octubre, i això dificultava l’accés a les principals explotacions avícoles de la zona.

Mazón ha anunciat que en els pròxims 10 dies, la Conselleria d’Agricultura posarà en marxa les obres de reparació i adequació d’esta via perquè els camions puguen accedir de nou amb total normalitat a les explotacions ramaderes.

Fecha: 29/11/2024